Ħarsa lejn l-istejjer ewlenin fil-ġurnali. Tlieta mill-erba’ ġurnali – It-Times, l-Independent u l-Orrizzont jirrapportaw b’ritratti  dwar l-ewwel maltempata tal-istaġun u anke l-ħsara li għamlet. The Times u l-Independent għandhom storja dwar l-istess suġġett minn angoli differenti. It-Tnejn jittrattaw il-prostituzzjoni. It-Times tikkwota lill-Ministru Helena Dalli tgħid li l-istat għandu jittratta dan is-suġġett b’mod differenti u qalet li l-Gvern qed jistudja diversi mudelli legali barra minn xtutna kif tista’ tiġi rregolata anke f’Malta. Tgħid li ‘istatus quo’ ma jreġix u mhux tenibbli. The Malta Independent tittratta s-suġġett mil-lat ekonomiku u tintervista lil Hugo Chetcuti li huwa sid ta’ diversi stabbilimenti f’San Ġiljan fejn dan jargumenta li jekk l-istat jirregolarizza il-briedel u l-prostituzzjoni, ikun eliminat it-traffikar tal-persuni għas-sess u l-prostituzzjoni waqt li l-ekonomija tikber. F’The Times rapport dwar x’qal il-Prim Ministru waqt attività politika fejn semma l-kaċċa illegali u talab lill-kaċċaturi ta’ vera biex jgħinu jispiċċaw l-illegalijati għax fi kliemu konvint li min qed jikkaċċja illegalment qed jagħmilha għall-flus u mhux għad-delizzju. L-Orrizzont taħt l-istorja tal-maltempata, tistaqsi jekk il-bus lane f’Aldo Moro għadhiex sospiża jew le. Il-bus lane kienet saret fl-2011 iżda kienet ġiet sospiża. Transport Malta għandha m’għarfitx jekk reġgħetx tgħodd minkejja li hemm avviż ta’ multa jekk tintuża minn vetturi li m’humiex tal-linja, taxis, muturi jew roti. Fl-aħħar nett stejjer differenti fuq in-Nazzjon li dalgħodu tirrapporta lill-PN approva l-ewwel grupp ta’ kandidati ġodda għall-elezzjoni tal-kunsilli lokali. Tgħid ukoll li fil-ħabs ta’ kordin bħalissa hemm 599 priġunier, 564 raġel u 35 mara.